502 kilogrammlik norin Ginnesning rekordlar kitobiga kiritiladi

3-oktabr kuni Aleksandr Filin rahbarligidagi Rossiya Bosh oshpazlar milliy gildiyasi Moskvaning “Qozon” choyxonasida dunyodagi eng ko‘p miqdordagi — yarim tonnalik norin tayyorlash va “Interrekord” rekordlar kitobiga kirish niyatida ekanligi haqida avval xabar bergan edik.

UzDaily nashrining ma’lum qilishicha, ularning niyati amalga oshdi, va tarixda ilk marotaba o‘zbek milliy taomi “Interrekord”ga kiritildi. Ta’kidlash joiz, “Interrekord” agentligi bosh direktori Vlad Kopilov eng ko‘p miqdordagi norinni rekord sifatida qayd etib, ro‘yxatga olish bilan birga, uni Ginnesning rekordlar kitobiga kiritish uchun ham hujjat rasmiylashtirdi. Demak, tez kunda milliy taomimiz jahonning eng mashhur va nufuzli rekordlar kitobiga ham kiritiladi.

Eslatib o‘tamiz, Moskavada 502 kilogrammlik norinni tayyorlash jarayonida taniqli o‘zbek bosh oshpazi, o‘zbek taomlari bo‘yicha qator kitoblar muallifi Hakim G‘aniyev ham ishtirok etdi.

Rekord miqdordagi norinni tayyorlash uchun zarur masalliqlarni Rossiyadagi o‘zbek restoranlari, oshxonalari va kafelari taqdim etdi.
Foto © UzDaily